Robert Vaughn

**Robert Francis Vaughn** (* 22. November 1932 in New York City; † 11. November 2016) weer en US-amerikaanschen Schauspeler.

## Levensloop
Vaughn is de Söhn vun en Schauspeler-Ehpoor. He wull toeerst Journalist warrn, hett denn aver op’t College teemlich dull mit Theater un Höörfunk to doon kregen. Dordör is he vun sien Plaan afkamen un wull nu doch lever Schauspeler warrn. Bi’n Theater-Optritt in de fröhen 1950er Johren in Los Angeles is he denn för den Film opdeckt worrn un kreeg sien eersten Studion-Verdrag.

Al 1960 is he för den *[[Oscar]]* nomineert worrn as beste Nevendorsteller för sien Rull in *The Young Philadelphians* (dt.: *Der Mann aus Philadelphia*). Sien internatschonalen Dörbrook as Filmschauspeler harr Vaughn fief Johr later mit sien Rull vun den Geheemagenten *Napoleon Solo*, den he twüschen 1964 un 1968 in de Feernsehreeg *The Man from U.N.C.L.E.* (dt.: *Solo für O.N.C.E.L.*) spelen de as ok in eenige Feernsehsünnerprogrammen un Kinofilmen speelt hett. De parodistischen Aventüern vun den Agenten, de an James Bond anlehnt weer un – för de 1960er Johren teemlich ungewöhnlich – mit en russ’schen Kollegen (David McCallum as *Illya Kuryakin*) regelmatig de Welt redden de, sünd in vele Länner verköfft worrn. As Vaughn 1986 in de föfften Staffel vun de Feernsehreeg *The A-Team* den *General Hunt Stockwell* övernahmen hett, de dat A-Team mit Opdräg versorgt, geev dat en late Rezepschoon vun Napoleon Solo: In een Episood hett David McCallum en Gastrull as ehmoligen Partner vun Stockwell, de hier aver twintig Johr lang en Dubbelagent wesen is. Ofschoonst de Naams annere sünd, wiest de Anorden, de Achtergrundmusik un sogor de Szenenwessel unverwesselbor op *The Man from U.N.C.L.E.* hen.

Blangen de Feernsehregen hett Vaughn in en Reeg vun bekannte Filmen an de Reeg vun Steve McQueen mitspeelt, so as in *Bullit*, *The Magnificent Seven* (dt.: *Die glorreichen Sieben*) oder *The Towering Inferno* (dt.: *Flammendes Inferno*). Altohopen hett Robert Vaughn in mehr as tweehunnert Produkschonen mitspeelt.

Butendem hett Vaughn en Dokter in de Kommunikatschoonswetenschoppen maakt un weer politisch düchtig intresseert un engageert. Vaughn is en övertüügten Demokraat un weer en Fründ vun Robert F. Kennedy. 1972 hett he sien Dissertatschoon över de McCarthy-Tiet un ehr Utwirken op dat Showgewarf publizeert.

Robert Vaughn hett 1974 de Schauspelersche Linda Staab heiraat, weer dorvör aver mit de Schauspelersche Kathy Ceaton verheiraadt. De hett en Söhn Matthew, de sien Naam driggt, vun wegen dat he in den Gloven opwassen is, dat Robert Vaughn sien bioloogschen Vadder weer. Dat weer aver nich so. 

Vaughn is in’t Öller vun 83 Jahren an en akute Leukämie-Krankheit doodbleven.

## Filmografie (Utwahl)

## Utteken
Vaughn is in sien Loopbahn twölf mol för ansehn Filmpriesen vörslahn wesen, dorünner ok eenmol för den *[[Oscar]]* as *[[Oscar/Best Nevendorsteller|Best Nevendorsteller]]* för sien Rull in *The Young Philadelphians*. Wunnen hett he dree Priesen:
* 1965: den *[[Photoplay Award]]* in de Kategorie *An’n meisten schätzte männliche Star*.
* 1978: den *[[Emmy]]* in de Kategorie *Rutragend anhollen Leistung vun en Nevendorsteller in en dramaatsch Reeg* för *Washington: Behind Closed Doors*.
* 1998: sien Steern op’n *[[Walk of Fame]]*.

## Borns


## Weblenken

*Literatur vun un över Robert Vaughn in de Düütschen Natschonalbökeree